
המרצת פתיחה
1.
בית המשפט הנכבד מתבקש בזאת ליתן צו המצהיר כדלקמן:

1. "הסדר גביית תשלומי תמלוגים" עפ"י הסכם גישור שנחתם ביום 09.04.06 בין המשיבות, במסגרת ת.א. 2109/30 המתנהל בפני בית משפט נכבד זה, הינו בטל ומבוטל ולחילופין, איננו חל על תקליטנים חברי המבקשת.
2. הסדר הגבייה המפורט בהסכם הגישור נוגד את תנאי ההיתר הזמני שניתן לאקו"ם ע"י הממונה על ההגבלים העסקיים. 
3. בעלי אולמות שמחה וגני אירועים אינם רשאים למנוע כניסתם של תקליטנים למתחם האירוע מן הטעם שלא הוצג להם רישיון השמעה מאקו"ם לאותו אירוע.
העתק מהסכם הגישור, כפי שפורסם באתר המשפטי , LAWDATA מצ"ב כנספח "א" לתובענה זו וכחלק בלתי נפרד ממנה.

2.
כן מתבקש בית המשפט הנכבד לחייב את המשיבות בהוצאות תובענה זו ובשכ"ט עו"ד בתוספת מע"מ כדין.
ואלה נימוקי התובענה:

1. המבקשת הינה עמותה שנוסדה בשנת 1989, אשר בה חברים כ- 150 תקליטנים המתפרנסים מהשמעה פומבית של מוסיקה באירועים שונים. המבקשת פועלת לקידומם המקצועי של חבריה ולייצוגם בפני גופים ומוסדות שונים.
2. המשיבה מס' 1 הינה  עמותה שמטרתה הינה לשמש כגוף המייצג בעלי אולמות שמחה וגני אירועים אל מול גופים ומוסדות שונים  (להלן: "התאחדות האולמות").
3. המשיבה מס' 2 (להלן: "אקו"ם") הינה תאגיד ציבורי לניהול משותף של זכויות יוצרים. החברים באקו"ם הינם קומפוזיטורים, מחברים ומו"לים למוסיקה, אשר מעבירים לאקו"ם את זכויותיהם ביצירותיהם ואקו"ם פועלת להגנת זכויותיהם באמצעות רישוי, גבייה ומעקב אחר השימושים הנעשים ביצירות חבריה.  הרישוי מתבצע ע"י אקו"ם  בין היתר על דרך של מתן רישיונות גורפים המתירים למשתמשים להשתמש בכל רפרטואר היצירות המתנהל ע"י אקו"ם, תמורת תשלום תמלוגים (להלן גם: "דמי רישיון").
4. כבר בפתח הדברים יובהר כי פעילות אקו"ם הוכרזה ע"י הממונה על ההגבלים העסקיים כפעילות המבוססת על הסדרים כובלים המקנים לאקו"ם מעמד של בעלת מונופול בשווקי ניהול זכויות יוצרים, ביניהם זכות הביצוע הפומבי, הכוללת את הזכות להשמיע מוסיקה באירועים המתקיימים באולמות שמחה וגני אירועים.     
העתק מהכרזת הממונה על ההגבלים העסקיים מיום 30.03.04 מצ"ב כנספח "ב" לתובענה זו וכחלק בלתי נפרד ממנה.
5. כיום פועלת אקו"ם עפ"י היתר זמני הכפוף למגבלות שהטיל עליה הממונה על ההגבלים העסקיים, זאת עד להכרעה בבקשת אקו"ם לאישור הסדר כובל. ההיתר ניתן ע"י בית הדין להגבלים עסקיים לתקופה של שנה המתחילה ביום 05.12.04 ומסתיימת ביום 04.12.05. ביום 04.12.05 הוארך ההיתר ע"י בית הדין להגבלים עסקיים בשנה נוספת, עד 04.12.06, או עד תום הדיון בבקשה לאישור הסדר כובל (להלן: "ההיתר הזמני"). 
העתק מההיתר הזמני ומהחלטת בית הדין להגבלים עסקיים להארכתו, מצ"ב כנספחים "ג1" – "ג2" לתובענה זו וכחלק בלתי נפרד ממנה.  
1. פתח דבר          
6. תובענה זו באה לעולם בעקבות הסכם גישור שנחתם ביום 09.04.06  בין אקו"ם ובין התאחדות האולמות, הסכם המתיימר לסיים את ההתדיינות המתנהלת ביניהם בפני בית משפט נכבד זה, בת.א.2109/03, בעניין שאלת אופן חישוב תעריף דמי הרישיון שדורשת אקו"ם עבור מתן רישיון להשמעה פומבית של מוסיקה באירועים.
7. הסכם הגישור עוקף את תנאי ההיתר הזמני הנוגעים לקביעת דמי רישיון, אשר לפיהם מחויבת אקו"ם לפעול. ההסכם מגלגל באופן בלתי חוקי את חובת תשלום דמי הרישיון מבעלי האולמות וגני האירועים לתקליטנים, והופך את בעלי האולמות לשומרי סף המפקחים על גביית דמי רישיון מתקליטנים, באמצעות הגבלת כניסת תקליטנים לאולמות וגני אירועים ללא רישיון השמעה מאקו"ם לאותו אירוע, הגם שייתכן כי המוסיקה המושמעת באותו אירוע כלל אינה מוגנת ע"י אקו"ם (כגון מוסיקה חסידית מסורתית, מוסיקה יוונית ומוסיקה קלאסית). 
8. בעקבות חתימת ההסכם נוצר מצב בו  נקבעו דמי רישיון לתקליטנים באופן חד צדדי תוך ניצול מעמדה של אקו"ם כמונופול והפרה בוטה של תנאי ההיתר הזמני.  
9. מועד תחילת ביצוע ההסכם נקבע ליום 01.09.06. כבר עתה החלו אולמות וגני אירועים לפנות לתקליטנים בהודעה לפיה החל מיום 01.09.06 חייבים תקליטנים להציג רישיון השמעה מאקו"ם שאם לא כן לא יורשו להיכנס לאולם או לגן האירועים ולבצע עבודתם.
10. על אף שהסכם שנערך ונחתם בין שני צדדים לחיובו של צד שלישי,  חסר תוקף כלפי הצד השלישי שלא היה צד להסכם, חוששת המבקשת כי אם יינתן להסכם שנחתם בין המשיבות תוקף של פסק דין במסגרת ת.א. 2109/03, יצור פסק הדין מעשה בית דין עשוי כלפי המבקשת ותקליטנים המבקשים להתפרנס בכבוד, יאלצו לשלם תמלוגים בסכומים הנדרשים ע"י אקו"ם, שאם לא כן, לא יורשו להיכנס פיזית לאולמות ולעבוד.      
11. לא זו אף זו, מתן תוקף של פסק דין להסכם שנחתם בין אקו"ם להתאחדות האולמות, יחשב לתקדים הנותן גושפנקא להסכמים דומים שקורמים עור וגידים בימים אלו, עם תאגידים נוספים, הסכמים המטילים חיובים כספיים נוספים על תקליטנים באופן חד צדדי, ויוצרים מנגנוני גבייה המגבילים כניסת תקליטנים לאולמות וגני אירועים ללא הצגת רישיונות השמעה מתאגידי ניהול זכויות יוצרים שונים,  ובכך פוגעים ישירות בפרנסת התקליטנים. 
12. יובהר כי לשם השמעת מוסיקה באירוע נדרשים מס' רישיונות נפרדים עבור השימוש ביצירה ועבור השימוש בקלטות. אקו"ם הינה תאגיד משותף לניהול זכויות יוצרים המעניק רישיונות שימוש ביצירה בלבד (מילים, לחן ועיבוד). קיימים תאגידים נוספים לניהול זכויות יוצרים, כדוגמת הפדרציה הישראלית לתקליטים וקלטות בע"מ והפדרציה למוסיקה ישראלית וים תיכונית בע"מ (להלן: "הפי"ל"), המעניקים  רישיונות שימוש בהקלטות המקוריות (קלטות, דיסקים וכו'). 
13. למבקשת נודע כי מו"מ דומה לזה שניהלו המשיבות, מתנהל בימים אלו בין התאחדות האולמות לבין הפדרציה הישראלית לתקליטים וקלטות וכן בין התאחדות האולמות לבין הפי"ל, במטרה להשיג הסכמים דומים שיפטרו את האולמות וגני האירועים מתשלום תמלוגים לפדרציה ולפי"ל, כנגד גלגול חובת התשלום על תקליטנים, תשלום שיגבה לכל אירוע בנפרד, לפי שיטת אקו"ם, כאשר גם כאן המבקשת כלל איננה צד למו"מ.  
העתק מכתבה שפורסמה בעניין באתר YNET  מצ"ב כנספח " ד" לתובענה ומהווה חלק בלתי נפרד מתצהירי זה.   
ב.
רקע עובדתי
14. עד לשנת 2003 הנפיקה אקו"ם רישיונות שימוש תקופתיים לאולמות שמחה וגני אירועים, בגין השמעת מוסיקה פומבית, תמורת תשלום המגיע לסך של אלפי שקלים בודדים לשנה, אשר נקבע בהתאם למס' מקומות הישיבה באולם ומס' האירועים המתקיימים בו. 
15. יודגש כי בעלי האולמות הם אלה שנשאו בתשלום התמלוגים עבור קבלת רישיון שנתי להשמעת מוסיקה באולמם, ומדיניות הגבייה של אקו"ם פעלה כנגד בעלי האולמות בלבד, זאת מכח סעיף 2(3) לחוק זכויות יוצרים (1911), המטיל את האחריות להסדרת רישיון על בעל העסק אשר בחצריו נעשה שימוש ביצירה. 
16. החל מיום 01.01.2003 החלה אקו"ם בהפעלת מודל חיוב חדש, כאשר גביית התשלום התבצעה ע"י הנפקת שוברי תשלום לבעלי אולמות השמחה. שוברים אלה, עפ"י החלטת אקו"ם הועמדו לרשות כל אחד מהגורמים העוסקים בהשמעת יצירות בפומבי .
17. עם הצגת מודל התמלוג החדש של אקו"ם, בשנת 2002, ניהלה המבקשת ביוזמתה, משא ומתן עם אקו"ם בניסיון להגיע להסדר הקובע את דמי הרישיון עבור תקליטנים. משא ומתן זה הופסק ביוזמתה של אקו"ם, ומבלי שהוצגה לאחר מכן כל דרישת תשלום מצד אקו"ם לחברי המבקשת.
   העתק ממכתבי אקו"ם ליו"ר המבקשת מצ"ב כנספח "ה" לתובענה  ומהווה חלק בלתי נפרד ממנה.
18. כתוצאה משינוי שיטת חישוב התמלוגים ומעבר מתשלום שנתי לתשלום נפרד לכל אירוע, עלה גובה התמלוגים באופן ניכר ומשמעותי מאלפי שקלים בודדים בשנה לעשרות אלפי שקלים בשנה.
19. בעלי האולמות וגני האירועים אשר סירבו לשלם תמלוגים עפ"י התעריף החדש, הגישו בספטמבר 2003,  תובענה לבית משפט נכבד זה,  ת.א. 2109/03, בה התבקש בית המשפט הנכבד ליתן צו לאכיפת ההסכמים הקיימים בין בעלי האולמות לאקו"ם, ולמעשה לביטול מודל התמלוג החדש.
20. בשולי פרק זה, ולמען הסר ספק, תדגיש המבקשת כי אין היא מלינה עקרונית, על עצם חובת תשלום התמלוגים לאקו"ם בגין יצירות מוגנות בלבד. נהפוך הוא, עם הצגת מודל התמלוג החדש בשנת 2002, המבקשת עשתה כל שביכולתה על מנת להגיע להסדר עם אקו"ם לקביעת תעריף מיוחד לתקליטנים באירועים המתקיימים באולמות שמחה וגני אירועים, זאת הגם שהטלת החובה להסדרת רישיון השמעה על תקליטן איננה מקובלת במדינות אחרות בעולם כמו ארה"ב וקנדה, כפי שיפורט בהמשך תובענה זו.  
21. אלא מאי, אקו"ם בחרה לחבור לבעלי האולמות, להשאיר את התעריף החדש, שאף בעלי האולמות התנגדו לו, על כנו, ותוך עקיפת תנאי ההיתר הזמני באופן בלתי חוקי וחד צדדי, להטיל את מלוא החיוב בתשלום דמי הרישיון על התקליטנים. במצב דברים זה לא נותרה למבקשת ברירה אלא לפנות בבקשה לקבלת סעד מבית משפט נכבד זה.
ג.
הסכם הגישור בין אקו"ם לבין התאחדות האולמות
ג.1.
ההסכם והתחייבויות הצדדים על פיו

22. כאמור לעיל, במסגרת התובענה בת.א. 2109/03 ניהלו הצדדים הליך גישור, ללא ידיעת המבקשת וללא שיתופה, והגיעו להסכם, אשר נחתם ביום 09.04.06 (להלן: "ההסכם") ומצ"ב כנספח א' לתובענה, לפיו נטלו על עצמם בעלי האולמות את תפקיד גביית התמלוגים בעבור אקו"ם,   ובתמורה הסכימה אקו"ם לפטור את בעלי האולמות וגני האירועים מתשלום תמלוגים ולגלגל את חובת התשלום על התקליטנים, הכל תוך השארת התעריף החדש, נגדו יצאו בעלי האולמות בתובענה בת.א. 2109/03, על כנו, כפי שיפורט להלן: 

22.1 בעלי האולמות התחייבו שלא להתיר השמעת מוסיקה פומבית באירועים המתקיימים באולמם אלא אם הוצג להם לפני מועד האירוע רישיון תקף לאותו אירוע. (סעיף 3 להסכם).
22.2 אקו"ם תנפיק שוברי תשלום המהווים לאחר תשלומם, רישיונות השמעה לאירועים, לרשות בעל השמחה, להקת זמר, תקליטן, מבצע, בעל האולם ו/או כל גורם אחר הנוטל חלק בשמחה. (סעיף 3 להסכם).
22.3 להבטחת ביצוע ההסכם יפקידו בעלי האולמות בידי אקו"ם פיקדון בסך 5,000 ₪ לכל תקופת ההסכם, הנמשכת שלוש שנים, עד ליום 31.12.2009 (סעיפים 3 ו- 10 להסכם).
22.4 בעלי האולמות ידווחו לאקו"ם בתחילת כל חודש על משמיעי המוסיקה בפועל לאותו חודש. (סעיף 4 להסכם). 
22.5 אקו"ם תשלם לבעל אולם סך של 2,500 ₪ בשנה כהחזר הוצאות הגבייה, בגין 50 אירועים בשנה עבורם הוסדר רישיון. (סעיף 8 להסכם).
22.6 בעלי האולמות יפרעו חובות עבר לאקו"ם, שנוצרו בתקופה המתחילה ביום 01.01.03 ומסתיימת ביום 01.09.06, עפ"י תעריף אקו"ם לשנת 2002, קרי לפי תעריף שנתי. (סעיף 1 לנספח א' להסכם).
23. הנה כי כן, בעלי האולמות אשר פתחו בתובענה משפטית במסגרת ת.א. 2109/03  במטרה לאכוף על אקו"ם הסכמות שהיו נהוגות בין אקו"ם לבין בעלי האולמות לעניין תעריף התמלוגים, ואקו"ם אשר ביקשה לאכוף את תעריף התמלוגים החדש, הגיעו לפתרון יצירתי של המחלוקת אשר אינו גורע ממצבו של אף אחד מהם ואף משפר אותו, זאת ע"י התקשרות בהסכם המגלגל את החיוב בתשלום לפתחו של צד שלישי. 
24. על מנת להבטיח ביצועו של ההסכם, כולל ההסכם הוראות ייחודיות היוצרות מנגנון גביה המתבסס על מתן תמריצים לבעלי האולמות בתפקידם כגובים. ההסכם מטיל על בעלי האולמות סנקציה במקרה של הפרה, והיא חילוט סכום הרישיון שלא שולם מתוך כספי הפיקדון שהופקד ע"י בעל האולם.  מנגד, נותן המנגנון שנוצר בהסכם תמריץ חיובי לבעלי אולמות אשר יקפידו לקיים את ההסכם, בצורת תשלום שנתי בסך 2,500 ₪, לבעל אולם שהתקיימו באולמו לפחות 50 אירועים בגינם הוסדר רישיון. 
25. יודגש כי לא זו בלבד שבפועל משמעות ההסכם היא מתן פטור לבעלי אולמות מתשלום תמלוגים לאקו"ם, אקו"ם היא זו שמשלמת דמי גבייה לבעלי אולמות המסייעים לה בגבייה... .
ג.2. 
 ההסכם נוגד את תנאי ההיתר הזמני 
26. בהתאם לסעיף 5.2 לתנאי ההיתר הזמני, מצורף כנספח ב' לתובענה זו, מחויבת אקו"ם לנקוט מס' פעולות בטרם נקיטת הליך משפטי כנגד משתמש.
27. המבקשת תטען כי חתימת הסכם הגישור בין המשיבות, כאשר ההסכם יובא לאישור בית המשפט הנכבד ולמתן תוקף של פסק דין ויחייב צדדים שלישיים , מהווה נקיטת הליך משפטי. 
28. יודגש כי אקו"ם מבקשת להיבנות מן ההסכם ופסק הדין אשר יאשר אותו, באם יינתן פסק דין כזה, לצורך גביית תמלוגים מתקליטנים, ולפיכך היה על אקו"ם לנקוט קודם בפעולות המפורטות בתנאי ההיתר הזמני ולא לעקוף פעולות אלו באמצעות חתימת ההסכם.
29. תנאי ההיתר הזמני קובעים מתווה לפיו, ולפיו בלבד, תפעל אקו"ם בטרם נקיטת הליך משפטי כנגד משתמש, כמפורט להלן:
29.1 אקו"ם תשלח פניה ראשונה בכתב למשתמש, בה היא מודיעה מהו סכום דמי הרישיון הנדרש על ידה, ומצרפת את תנאי ההיתר הזמני לפניה. בפניה זו תציין אקו"ם כי במידה ולא תושג הסכמה בין המשתמש לבין אקו"ם בדבר גובה דמי הרישיון אקו"ם תהא רשאית לפעול עפ"י תנאי ההסדר המפורט בתנאי ההיתר הזמני. 
29.2 לאחר 30 יום ממועד הפניה ראשונה, תשלח אקו"ם למשתמש פניה שנייה בכתב, בה תזכיר אקו"ם למשתמש כי נותרו 60 ימים להשגת הסכמה על גובה התמלוגים ולתשלום דמי הרישיון. לפניה זו תצרף אקו"ם שטר בוררות ותודיע למשתמש כי במידה ויחתום על שטר הבוררות, ולא תושג הסכמה לגבי גובה דמי הרישיון, תגיש אקו"ם תביעתה לתשלום דמי הרישיון לבורר, אשר יבחר ע"י המשתמש מתוך רשימת שבעה בוררים שקבע הממונה.
29.3 לאחר 30 יום ממועד הפניה השנייה, תשלח אקו"ם למשתמש פניה שלישית בכתב,  בה תבהיר אקו"ם למשתמש כי נותרו 30 ימים להשגת הסכמה על גובה התמלוגים ולתשלום דמי הרישיון. אקו"ם תבהיר למשתמש כי בהעדר הסכמה ובמידה ולא ישלם את דמי השימוש  הזמניים תהא אקו"ם רשאית לדרוש כל סעד לו היא זכאית עפ"י כל דין. 
29.4 רק אם בחלוף 90 ימים לא שילם המשתמש את דמי הרישיון הזמניים ולא הגיע לכל הסכמה אחרת עם אקו"ם, תהא אקו"ם רשאית לפנות לבית המשפט בתביעה לכל סעד לו היא זכאית עפ"י חוק.
29.5 אקו"ם תודיע למשתמש ולבית המשפט כי נטל השכנוע בדבר סבירות דמי הרישיון הנדרשים על ידה מוטל על כתפיה.

30. למותר לציין כי בבוא אקו"ם לחייב את התקליטנים בתשלום תמלוגים, לא פעלה אקו"ם עפ"י המתווה המפורט בתנאי ההיתר הזמני ולמעשה עקפה את המתווה באופן פסול ובלתי חוקי ע"י חתימת הסכם עם התאחדות האולמות.   
31. יצוין כי דווקא בהקשר של התקליטנים קיימת למתווה זה חשיבות רבה, שכן תקליטנים באירועים המתקיימים באולמות שמחה וגני אירועים, הינם משתמשים חדשים אשר מעולם לא נקבע לגביהם תעריף לתשלום תמלוגים.  
32. אקו"ם הפרה את תנאי ההיתר הזמני הפרה בוטה, ובעניין זה מגישה המבקשת תלונה לממונה על ההגבלים העסקיים במקביל להגשת תובענה זו.
ג.3.
הסכם לרעת צד ג'
33. בעקבות חתימת ההסכם השתנה מצבם של התקליטנים לרעה, והוטלו עליהם חיובים כספיים באופן חד צדדי וללא ידיעתם,  תוך הגבלת גישתם לאולמות וגני אירועים במידה ולא יעמדו בחיובים חד צדדיים אלו.  
34. אקו"ם מבקשת, שלא כדין, להחיל על תקליטנים דמי רישיון שנקבעו לבעלי אולמות - המבקשת תטען כי הנפקת רישיון לאירוע חד פעמי לתקליטן מחייבת בחינה מחודשת של הקריטריונים לחישוב תעריף דמי הרישיון וקביעת קריטריונים המותאמים לתקליטנים. הבחינה צריכה להיעשות במשא ומתן בין הצדדים עפ"י המתווה שנקבע ע"י הממונה על ההגבלים העסקיים בתנאי ההיתר הזמני, כפי שפורט לעיל.  
35. ככלל, גובה דמי רישיון נקבע בהתאם לסוג המשתמש ברישיון וטובת ההנאה שמפיק המשתמש. בהקשר זה ראה עמ' 8 להכרזת הממונה על ההגבלים העסקיים, נספח ב' לתובענה זו, שם קבע הממונה כהאי לישנא:
"ברור אפוא כי בשונה משווקים תחרותיים "רגילים", שיטת התמחור הנוהגת בכגון דא אינה נגזרת ככלל, מעלויות הייצור אלא מטובת ההנאה שמפיק המשתמש". 

36. באמצעות ההסדר בין אקו"ם להתאחדות האולמות מבקשת אקו"ם לגלגל את תשלום דמי הרישיון על תקליטנים, מבלי לשנות את התעריף ולהתאימו לסוג המשתמש החדש, קרי התקליטן. סכום דמי הרישיון עומד כיום על 180 ₪ בתוספת מע"מ לאירוע, ונגזר מעלות מנה ממוצעת באולם אירועים.
37. מבלי לגרוע מחובתה של אקו"ם להוכיח את סבירות דמי הרישיון הנדרשים על ידה, כאמור בהוראת סעיף 5.8 לתנאי ההיתר הזמני, המבקשת תטען כי שיטת תמלוג עבור כל אירוע בנפרד גורמת להעלאת מחיר התמלוגים באופן ניכר ובלתי סביר לעומת תמלוג שנתי. 
לשם ההמחשה בלבד תציין המבקשת, כי תקליטן המקיים 2 אירועים ביום במשך 3 פעמים בשבוע יצטרך לשלם לאקו"ם סך של לא פחות מ- 51,840 ₪ בשנה, מקום שבעלי אולמות שילמו אלפי שקלים בודדים בשנה.  
38. המבקשת תוסיף ותטען כי אף בעלי האולמות סירבו לשלם תמלוגים לאקו"ם עפ"י השיטה החדשה ובמסגרת ההסכם בין אקו"ם להתאחדות האולמות נקבע כי בעלי האולמות ישלמו חובותיהם לפי תעריף אקו"ם לשנת 2002, היינו ישלמו דמי רישיון שנתי ולא דמי רישיון נפרד לכל אירוע, ולמעשה יישום שיטת חישוב התמלוגים החדשה יחול על התקליטנים. 
39. למותר לציין כי רווח שמפיק בעל אולם מאירוע אינו דומה כלל, בלשון המעטה, לרווח התקליטן. מאחר וכאמור גובה התמלוגים נקבע בהתחשב ברווח שמפיק המשתמש מן השימוש ביצירה, מעדיפה אקו"ם להשאיר את התעריף הקיים, אשר יניב רווחים נאים הרבה יותר, ולהבטיח גבייתו באמצעות הפעלת לחץ על תקליטנים בצורת הגבלת כניסתם למקום האירוע ללא תשלום התמלוגים.     
40. המבקשת תטען כי אקו"ם מנצלת מעמדה כמונופול  ומבקשת להנות מכל העולמות: מחד, להבטיח גביית תמלוגים מראש ע"י הטלת תפקיד של גובים על בעלי האולמות וגלגול חובת התשלום על תקליטנים, ומאידך, לשמור על התעריף הקיים ולא להתאימו למשתמש  החדש שהוא התקליטן.
41. פגיעה בחופש העיסוק - כבר עתה פונים אולמות וגני אירועים לתקליטנים ומודיעים להם כי החל מיום 01.09.06 מחויבים תקליטנים לשאת בתשלום תמלוגים, שנקבעו באופן חד צדדי, עבור כל אירוע אליו הם מוזמנים כתנאי לכניסתם לאולמות וגני אירועים.  
 מצ"ב כנספח "ו" לתובענה וכחלק בלתי נפרד ממנה, מכתב לדוגמא שנשלח מגן האירועים "בקתה ביער"  לחברת התקליטנים אינפיניטי.
42. המבקשת תטען כי הגבלת כניסת תקליטן לאולם ו/או גן אירועים בגין אי תשלום תמלוגים לאקו"ם, מראש, לפני האירוע,  פוגעת בחופש העיסוק של התקליטן ומונעת ממנו לממש את זכותו הבסיסית והיסודית להתפרנס בכבוד, המעוגנת בסעיף 3 לחוק יסוד חופש העיסוק.  
43. מנגנון הגבייה הקבוע בהסכם אינו מתחשב כלל בתקליטנים צעירים רבים, בתחילת דרכם, אשר הפרוטה אינה מצויה בכיסם, ואשר השכר אותו הם גובים בעבור שירותיהם לערב, הינו נמוך מאוד ולעיתים מגיע לכדי כמה מאות שקלים בלבד.      
44. זאת ועוד, מניעת כניסת תקליטן לאולם ו/או לגן אירועים גורמת לתקליטן לנזקים שכן התקליטן עלול להימצא במצב של הפרת חוזה עם מזמיני השירות, במידה ולא תהא מצויה בכיסו הפרוטה לתשלום התמלוגים מראש. 
45. ביצוע ההסכם יוביל לגביית תמלוגים גם במקום בו אקו"ם אינה זכאית להם ע"פ דין - לא זו בלבד שתעריף התשלום נקבע באופן חד צדדי, ומבלי שהותאם למשתמש שהוא תקליטן, חתימת הסכם המחייב תקליטן בהצגת רישיון לאירוע מראש, וכתנאי לכניסתו לאולם, תיצור מציאות בה תקליטנים יאלצו לשלם את השובר אף אם אין הם משמיעים יצירות המוגנות בזכויות יוצרים ע"י אקו"ם, שכן מטבע הדברים אין לבעלי האולמות את הסמכות ואף לא את המומחיות הנדרשת כדי להכריע בשאלה האם היצירות שיתנגנו באירוע מוגנות ע"י אקו"ם, וכל תפקידם עפ"י ההסכם הוא לוודא מראש שיש בידי התקליטן רישיון לאותו אירוע, ולא לאפשר לתקליטן לבצע עבודתו במידה ואין בידו רישיון כאמור. 
46. לשם ההמחשה יצויין כי שירים עממיים מסורתיים, שירים חסידיים, מוסיקה יוונית המוקלטת ביוון  ומוסיקה קלאסית אינם נחשבים ליצירות המוגנות ע"י אקו"ם. באירוע משפחתי בו מופיע תקליטן או להקה המנגנים אך ורק מוסיקה עדתית מסורתית או מוסיקה חסידית, אקו"ם איננה זכאית כלל לקבלת תמלוגים, אך לאור ההסכם שנחתם בין התאחדות האולמות לאקו"ם, בעל האולם יעמוד על כך שאותו תקליטן יציג בפניו רישיון השמעה לאותו אירוע כתנאי לכניסתו לאולם, ולא ייקח על עצמו את סמכות ההכרעה בשאלה האם היצירות המושמעות מוגנות ע"י אקו"ם אם לאו. 
ד.
 מחקר השוואתי 
47. להשלמת התמונה המוצגת בפני בית משפט נכבד זה בנושא רישיון השמעה פומבית תציין המבקשת כי  המושג "רישיון השמעה לתקליטן" איננו קיים כלל בארצות הברית ובקנדה.  
47.1 תאגיד ASCAP  - The American Society of Composers, Authors and Publishers - הינו תאגיד משותף לניהול זכויות יוצרים בארה"ב המקביל לאקו"ם. באתר האינטרנט של תאגיד זה, פורסם באופן מפורש כי רישיון השמעה ניתן לבעל העסק בו הושמעה המוסיקה ולא למבצע ההשמעה הפומבית.  
בתשובה לשאלה שהופנתה לאתר בעניין המקור המשפטי לחיוב בעל עסק ולא מבצע, צויין כי  מחובתו של המבצע לוודא כי למקום האירוע בו הוא מופיע יש רישיון השמעה. עוד צויין כי אירועים פרטיים, כגון חתונות, פטורים מקבלת רישיון השמעה.
 העתק מן העמ' הרלוונטיים מאתר האינטרנט של ASCAP וכן מתשובת האתר לשאלה שהופנתה אליו, מצ"ב כנספח "ז" לתובענה וכחלק בלתי נפרד ממנה.
47.2 תאגידAVLA   -Audio-Video Licensing Agency   - הינו תאגיד משותף לניהול זכויות יוצרים בתקליטים וקלטות בקנדה, המקביל לפדרציה לתקליטים וקלטות בישראל. באתר האינטרנט של תאגיד זה פורסם באופן מפורש כי תקליטן איננו זקוק לרישיון השמעה כאשר הוא משתמש בדיסקים וקלטות מקוריים. (רישיון נדרש מתקליטן כאשר הוא משתמש בקלטות שהעתיק ולמעשה יצר קלטת חדשה מן המקור). 
העתק מן העמ' הרלוונטי מאתר האינטרנט של AVLA  מצ"ב כנספח "ח" לתובענה  וכחלק בלתי נפרד ממנה.

48.3
תאגיד PPL – Phonographic Performance Limited – הינו תאגיד משותף לניהול זכויות מבצעים באנגליה.  באתר האינטרנט של תאגיד זה, פורסם כי ככלל לצורך השמעת מוסיקה באירועים משפחתיים כגון חתונות, אין צורך בקבלת רישיון השמעה.   
העתק מן העמ' הרלוונטיים מאתר האינטרנט שלPPL  מצ"ב כנספח "ט" לתובענה וכחלק בלתי נפרד ממנה.

48. המבקשת תטען כי בשים לב לכך שנושא רישיון השמעה לתקליטן איננו דבר מקובל ככלל, ובשים לב לפטור שניתן בארה"ב ובאנגליה מקבלת רישיון השמעת מוסיקה באירועים משפחתיים, קיימת חשיבות רבה לכך שחיוב תקליטנים בתשלום דמי רישיון יעשה בשיתוף פעולה עם התקליטנים, ובשים לב למאפיינים הרלוונטיים לעבודת התקליטן, ולא באופן חד צדדי. 
ה.
סיכום
49. לאור כל הנסיבות שפורטו לעיל בהרחבה, אין להחיל על תקליטנים חברי המבקשת את הסדר הגביה המפורט בהסכם הגישור ואין למנוע כניסתם לאולמות וגני אירועים מן הטעם כי דמי הרישיון לא שולמו.
50. לבית המשפט הנכבד הסמכות העניינית לדון בתובענה זו בהיותה תובענה בענייני קניין רוחני אשר איננה בסמכות כבוד בית משפט השלום ובהתאם לסעיף 40(4) לחוק בתי המשפט [נוסח משולב] התשמ"ד – 1984, והסמכות המקומית לדון בתובענה לאור מקום עסקם של המשיבות.
51. תובענה זו נתמכת בתצהיר מטעם מנהל המבקשת, מר משה בן ישי.
52. אשר על כן, ולאור כל האמור לעיל, בית המשפט הנכבד מתבקש להורות כמבוקש ברישא לתובענה זו.
53. כן מתבקש בית המשפט הנכבד לחייב את המשיבות, ביחד ולחוד, לשאת בהוצאות הגשת תובענה זו ובשכ"ט עו"ד בתוספת מע"מ כדין.
תל אביב, היום: 28 ליוני 2006

___________________             _________________
       איתן ארז, עו"ד                            אתי פרנקו, עו"ד
באי כח המבקשת

